Miehet käyttävät yhä vahvempia metallirenkaita peniksissään, kertoo HS – "Laakerirenkaita ja järeitä pultteja"

Helsingin pelastuslaitoksen työkaluarsenaalista löytyy välineitä kaikenlaisten hätätapausten hoitamiseen. Arkisto / Jussi Vehkasalo

Jussi Vehkasalo

Helsingin pelastuslaitoksesta eläkkeelle jäänyt ylipalomies-ensihoitaja Reijo Ronkanen sanoo, että joillakin miehillä on tapana pujottaa metallirengas, kuten sormus, sukupuolielimensä ympärille. Sormus tai rengas voi kuitenkin juuttua, mikä on miehelle erittäin noloa ja lopulta kivuliasta, kertoo HS

Helsingin pelastuslaitoksella on olemassa erikoistyökalu penikseen juuttuneen metallirinkulan poistamiseen.

– Aikaisemmin sormusleikkurit riittivät, koska sieltä alapäästä leikattiin irti lähinnä tavallisia sormuksia.

Sormusleikkurit eivät enää tehonneet, kun miehet alkoivat rengastaa itseään vahvemmilla rosterisormuksilla.

Pelastuslaitos vastasi kehitykseen timanttileikkureilla, mutta nekään eivät enää auttaneet.

– Nykyään on ollut laakerinrenkaita ja järeitä pultteja. Paksu pultti ei anna yhtään periksi, Ronkanen jatkaa.

Ronkanen kollegoineen suunnitteli ja rakensi uuden erikoistyökalun: pieneen laikkaleikkuriin laitettiin koukku suojaamaan potilasta terältä. Ongelmaksi muodostui, että laikka kuumeni, kun sillä leikattiin paksua metallia.

Ronkanen rakensi pienemmästä puutarhaletkusta, imukatetrista ja sopivasta liittimestä pään, jolla uusi erikoisleikkuri pystytään yhdistämään suuremman laikkaleikkurin paineruiskuun.

– Se erityislaikka oli useamman ihmisen projekti, viimeisin kehitysjuttumme ja hyvä osoitus työyhteisöstämme.